Christiania torg
Store norske leksikon,Geografi,Norges geografi,Oslo
Christiania torg er en plass i Oslo, mellom Rådhusgata og Øvre Slottsgate. Plassen, som fikk sitt nåværende navn i 1958, er en del av det første torget i Christiania, som var her til det ble flyttet til Stortorget i 1736.
På Christiania torg lå blant annet byens eldste rådhus (oppført i 1641), som fortsatt er bevart og nå brukes som bevertningssted (restaurant Gamle Raadhus) og Hellig Trefoldighets kirke, som ble innviet i 1639 og ødelagt av brann i 1686. I perioden 1878–1929 lå også Johannes kirke her.Torget var tidvis i bruk som rettersted, og her sto gapestokken og kaken, en stor påle med halsjern, som ble brukt ved offentlig pisking av forbrytere.Christiania marked ble avholdt her i januar og februar hvert år fra 1640-årene til 1736, da det ble flyttet til Stortorget. På torget fantes også en offentlig vannpost, Vandkunsten. Fra denne kunne borgerne mot betaling legge private vannledninger til sine hus.Christiania torg ble innhegnet og steinsatt i 1964, og fikk samtidig en ny «vannkunst». Etter at torget i mange år var svært trafikkbelastet, ble det i 1990-årene rehabilitert. Fontenen «Christian 4s hanske», utformet av Wenche Gulbrandsen, ble oppført midt på torget i 1997.Ved plassen ligger flere av de eldste bevarte bygninger i Oslo, blant annet Rådmansgården (1626) og Anatomigården ved Garnisonssykehuset, sannsynligvis byens eldste bindingsverkhus. Kart  Les mer i Store norske leksikon Oslo